KIRJALLINEN KYSYMYS E-1467/97 komissiolle esittäjä(t): Giovanni Burtone (PPE) (30. huhtikuuta 1997)

Aihe: SEU:n 48 artiklan rikkominen

Yhteisön direktiivillä N:o 82/76/ETY ((EYVL L 43, 15.2.1982, s. 21. )) säädetään erikoislääkärien koulutuksesta lääkärinammatin harjoittamiseen ja erikoislääkäreihin sovellettavien vaatimusten yhdenmukaistamiseksi yhteisössä. Näitä vaatimuksia Italian valtio on soveltanut terveydenhuoltojärjestelmän ja erikoislääkäreitä valmistavien koulujen uudistamista koskevilla säädöksillä (DLGS 517/93:n 15 artiklan 3 kappale, dgls 257/91).

Näiden yhteisön toimenpiteiden tarkoituksena on varmistaa erikoislääkäreiden, joilla on yhteisön kansalaisuus, vapaa liikkuminen eri jäsenvaltioiden terveydenhuoltojärjestelmän sisällä.

Myöhemmillä asetuksilla ja hallinnollisilla määräyksillä, joita sekä Italian valtio (valtuusasetus 478/96, asetus 4/97) että Sisilian alue (17. lokakuuta 1996 annettu hallinnollinen määräys ja myöhemmät hallinnolliset määräykset) ovat antaneet, on rikottu vakavasti yhteisön lainsäädäntöä ja edellä mainittuja yhdenmukaistamisperiaatteita vastaan. Epäselvien ja Italian lainsäädäntöjärjestelmässäkin laittomien määräysten perusteella, joilla säännellään poikkeuksellisten menettelyiden vaikutuksia, on Sisilian alueella ilmiselvästi ja ilman, että ammatilliset pätevyysvaatimukset olisivat yhteisön vaatimusten mukaisia (yleislääkärit, jotka eivät ole erikoistuneet yhteisön määräysten mukaisesti), annettu lääkäreille sellaisia terveysvalistusalan paikkoja, jotka yhteisön direktiivin mukaisesti kuuluvat vain niistä kouluista erikoistuneille, jotka täyttävät mainitun direktiivin määräykset eri jäsenvaltioissa. Kaikki tämä aiheuttaa valtavaa varojen haaskausta, joita yhteisö on antanut lääkäreiden erikoistumiskoulutusta varten (terveydenhuolto, lastentautioppi jne.).

Tämä merkitsee myös erikoislääkäreiden, jotka ovat valmistuneet yhteisön vaatimukset täyttävistä Euroopan kouluista, oikeuden loukkaamista lääkärin paikkoja täytettäessä Sisilian alueen terveysvalistuksessa, sillä tällä alueella on kaikki käytettävissä olevat lääkärinpaikat annettu lääkäreille, joilla ei ole yhteisön vaatimukset täyttävää todistusta tai erikoistumiskoulutusta.Tämä merkitsee yhteisön vaatimukset täyttävien, lääkärintodistuksen omaavien lääkäreiden vapaan liikkuvuuden periaatteen loukkaamista.

Voiko komissio tarkistaa, löytyykö mainituista Italian valtion ja Sisilian alueen laeista ja hallinnollisista määräyksistä tarvittavat edellytykset rikkomusmenettelyn nostamiseksi Italian valtiota vastaan perustamissopimuksen 169 artiklan perusteella direktiivin 82/76/ETY ja perustamissopimuksen 48 artiklan 2 kohdan rikkomisesta valtion antamilla asetuksilla (valtuusasetus 478/96, asetus 4/97) ja Sisilian alueen antamilla asetuksilla ja hallinnollisilla määräyksillä (17. lokakuuta 1996 annettu valtuusasetus)?

Komission jäsenen Mario Montin komission puolesta antama täydentävä vastaus (6. huhtikuuta 1998)

Täydennyksenä 21. toukokuuta 1997 antamaansa vastaukseen ((EYVL C 319, 18.10.1997, s. 250. )) komissio voi nyt antaa seuraavat tiedot.

Direktiivin 82/76/ETY säännökset sisältyvät lääkäreiden vapaan liikkuvuuden sekä heidän tutkintotodistustensa, todistustensa ja muiden muodollista kelpoisuutta osoittavien asiakirjojensa vastavuoroisen tunnustamisen helpottamisesta annettuun direktiiviin 93/16/ETY ((EYVL L 165, 7.7.1993. )). Komissio korostaa, että tämän direktiivin tarkoituksena ei ole yhdenmukaistaa lääkärin ammatin harjoittamiseen sovellettavia säännöksiä, vaan ainoastaan asettaa koulutukselle vähimmäisvaatimukset, joita pidetään välttämättöminä ja riittävinä tutkintojen vastavuoroiselle tunnustamiselle.

Direktiivin 93/16/ETY IV osastossa annettujen yleislääkärin erityiskoulutusta koskevien säännösten osalta arvoisaa parlamentin jäsentä pyydetään tutustumaan vastaukseen, jonka komissio on antanut Carlo Secchin kirjalliseen kysymykseen E-1142/95 ((EYVL C 270, 16.10.1995. )).

Niiden tietojen perusteella, jotka komissiolla on nyt käytettävissään, ja erityisesti sen tutkimuksen johdosta, joka on suoritettu kyseisessä jäsenvaltiossa, komissio katsoo, että arvoisan parlamentin jäsenen esille tuomassa tapauksessa ei ole tullut esiin yhteisön lain vastaisia toimia. Jos arvoisalla parlamentin jäsenellä kuitenkin on tiedossaan muita seikkoja, joiden perusteella olisi perusteltua ryhtyä uuteen tutkimukseen mainittujen asioiden osalta, häntä pyydetään toimittamaan nämä tiedot komissiolle.